b'\n_START_ARTICLE_\nRebel Rebel\n_START_SECTION_\nKappaleen rakenne ja sanoitus\n_START_PARAGRAPH_\n\xe2\x80\x9dRebel Rebel\xe2\x80\x9d oli David Bowien viimeinen selke\xc3\xa4\xc3\xa4 glam rockia edustanut single. Sit\xc3\xa4 on pidetty yhten\xc3\xa4 Bowien harvoista hyvin kaavamaisista pop-lauluista, ja samalla er\xc3\xa4\xc3\xa4nlaisena uutena versiona h\xc3\xa4nen aiemmasta singlekappaleestaan \xe2\x80\x9dThe Jean Genie\xe2\x80\x9d (1973). Sit\xc3\xa4 on my\xc3\xb6s verrattu tyylillisesti The Rolling Stones -yhtyeen materiaaliin. Kappaleessa on my\xc3\xb6s sanottu olevan tarttuva kitarariffi, ja soolokitaristina toimii tavallisuudesta poiketen Bowie itse. Bowie kertoi haastattelussa vuonna 2003, ett\xc3\xa4 kappaleessa kuultavaa riffi\xc3\xa4 k\xc3\xa4yttiv\xc3\xa4t kaikki nuoret kitaristit testatessaan kitaroita paikallisessa soitinliikkeess\xc3\xa4._NEWLINE_Sanoitus kertoo pojasta, joka kapinoi vanhempiaan vastaan k\xc3\xa4ytt\xc3\xa4m\xc3\xa4ll\xc3\xa4 meikki\xc3\xa4 ja pukeutumalla naisten vaatteisiin. Androgyyninen pukeutuminen oli osa Britanniassa suosittua glam rock -genre\xc3\xa4, jota David Bowie itse tuolloin edusti. Sanoituksen onkin sanottu kiteytt\xc3\xa4v\xc3\xa4n 1970-luvun alun sukupuolten erojen h\xc3\xa4m\xc3\xa4rtymisen._NEWLINE_Diamond Dogs -albumin kiertueella kappale soitettiin kabareeblues-tyylisen\xc3\xa4._NEWLINE_Bowie on kertonut kappaleen riffist\xc3\xa4 my\xc3\xb6s omasta mielest\xc3\xa4\xc3\xa4n huvittavan tarinan. H\xc3\xa4n oli aikoinaan lontoolaisessa hotellissa yritt\xc3\xa4en nukkua, kunnes my\xc3\xb6h\xc3\xa4\xc3\xa4n illalla hotellin yl\xc3\xa4kerrasta alkoi kuulua \xe2\x80\x9dRebel Rebelin\xe2\x80\x9d riffi\xc3\xa4 huonosti soitettuna. Bowie k\xc3\xa4veli yl\xc3\xa4kertaan ja hakkasi huoneen oveen aikeissaan opettaa soittamaan kappale oikein. Kun ovi avautui, paljastui soittajaksi tennislegenda John McEnroe.\n_START_SECTION_\nJulkaisu ja vastaanotto\n_START_PARAGRAPH_\n\xe2\x80\x9dRebel Rebel\xe2\x80\x9d -single ilmestyi helmikuussa 1974, ja se ylsi Britanniassa sijalle 5 seitsem\xc3\xa4n listaviikon aikana. Yll\xc3\xa4tt\xc3\xa4v\xc3\xa4n alhaiseen sijoitukseen on pidetty syyn\xc3\xa4 sit\xc3\xa4, ett\xc3\xa4 Bowie ei mainostanut single\xc3\xa4 televisiossa. Korkeimman tunnetun sijoituksen \xe2\x80\x9dRebel Rebel\xe2\x80\x9d saavutti Irlannissa sijan 2 muodossa. Kappale ylsi top 10:een my\xc3\xb6s Alankomaissa, Norjassa ja Suomessa. Yhdysvalloissa julkaistiin singlen\xc3\xa4 kolme kuukautta Britannian-julkaisun j\xc3\xa4lkeen kappaleen vaihtoehtoinen versio, joka ylsi Billboard-listan sijalle 64. Kyseinen harvinainen versio, jossa Bowie soittaa itse kaikki instrumentit, on julkaistu my\xc3\xb6hemmin muun muassa Sound+Vision-kokoelmalevyll\xc3\xa4._NEWLINE_Kappaleesta ovat my\xc3\xb6hemmin tehneet cover-version muun muassa Tegan and Sara, Bay City Rollers, Dead or Alive, Sigue Sigue Sputnik, Def Leppard, Lenny Kravitz, Joan Jett and the Blackhearts sek\xc3\xa4 Arto Sotavalta.'